Egy uniós szabályozás eredményeként 2016 októberétől valamennyi bank kínálatában megtalálható az úgynevezett alapszámla. Ennek a díja maximum az előző évben érvényes minimálbér összegének 1,5 százaléka lehet. Ez 2022-ben 3 ezer forintot jelent. Fontos látni, hogy ennyiért vannak más, olcsóbb és akár többet tudó bankszámlacsomagok is.
Mindenesetre ha alapszámlád van, akkor a havonta fizetendő díjban benne van egy-egy hónapban két magyarországi ATM-es készpénzfelvétel, amelyek összege nem lehet több 150 ezer forintnál, vagy az intézmény saját bankfiókjából vehetsz fel készpénzt maximum egyszer 50 ezer forint összegben. Továbbá a rendszeres utalásokon túl, papíralapon vagy elektronikus úton, havi 4 utalást hajthatsz végre a bankszámládról, amelyek maximális összege 100 ezer forint lehet.